
Բաղրամյան պողոտայում էլեկտրաէներգիայի սակագնի թանկացման դեմ հունիսի 22-ին մեկնարկած խաղաղ նստացույցը շարունակվում է:


Այս ընթացքում, թեեւ ցուցարարների շարքերն ընդհանուր առմամբ նոսրացել են, բայց մարդկանց հոսքը Բաղրամյան չի դադարում: Առաջին օրերի խանդավառությանն ու հիմնականում սպոնտան գործողություններին անցած շաբաթ եկավ փոխարինելու հանրային քննարկումների եւ հետագա գործողությունների հստակ պլան մշակելու փորձը:


Արդեն շաբաթվա առաջին օրերին միասնական ընկալում կար, որ բողոքող քաղաքացիները մերժում են Սերժ Սարգսյանի՝ հունիսի 27-ին ներկայացրած «լուծման ուղիները»՝ սակագնի բարձրացման փոխհատուցում «անվտանգության համար նախատեսված միջոցների» հաշվին, միջազգային աուդիտ ՀԷՑ-ում եւ կազմակերպության ազգայնացման կամ սեփականատիրոջ փոփոխության անորոշ հեռանկար: Ցուցարարները պնդում են, որ թանկացման կասեցումը, այն էլ հանրային միջոցների հաշվին, ընդունելի չէ, իսկ աուդիտի եւ ազգայնացման մասին խոսակցությունն ընդամենը հանրությանը մոլորեցնելու նպատակ ունի:


Չնայած տարբեր գործիչների (այդ թվում՝ ցուցարարների շարքերում) ու լրատվամիջոցների՝ շարժումը  «չքաղաքականացնելու» կոչերին, շաբաթվա ընթացքում Բաղրամյանում հնչող ելույթների բովանդակությունն ավելի ու ավելի քաղաքական է դառնում. փաստվում է, հոսանքի թանկացումը,  էներգամատակարարման համակարգում թալանն ու վատ կառավարումը չէին կարող գոյություն ունենալ՝ առանց իշխանությունների մասնակցության:


Ոստիկանությունն այս ընթացքում շարունակում է պարբերաբար հայտարարել ցույցի «ապօրինի» լինելու եւ այն «անհապաղ» ցրելու պատրաստակամության մասին, սակայն որեւէ գործողության չի դիմում, անգամ այն դեպքում, երբ օրվա որոշակի ժամերին պողոտայում գրեթե ցուցարարներ չեն լինում: Զուգահեռաբար, ոստիկանությունը շարունակաբար փորձում է լուրեր տարածել, թե իբր ցուցարարների շարքում կան զինված, անսթափ մարդիկ, որ ցույցը խանգարում է շտապօգնությանը՝ հիվանդներին հասցնել հիվանդանոց եւ այլն:


Հուլիսի 3-ին ՀՔԾ-ն հաղորդեց, որ հունիսի 23-ին ցույցը ցրելու գործողության ընթացքում պաշտոնատար անձանց (ոստիկանների) կողմի լրագրողների մասնագիտական գործունեությունը խոչընդոտելու, լրագրողներին ֆիզիկական բռնության ենթարկելու եւ նրանց գույքը վնասելու փաստերով քրեական գործ է հարուցվել: Թեեւ բազմաթիվ հրապարակումների, որ լրագրողներին բռնության ենթարկելու հրաման են տվել անձամբ փոխոստիկանապետեր Լյովա Երանոսյանն ու Հունան Պողոսյանը, սակայն որեւէ պաշտոնանկություն դեռ չի եղել, առավելեւս բարձրաստիճան ոստիկանները քրեական պատասխանատվության դեռ չեն կանչվել:


Այս ընթացքում ցուցարարները տարբեր խմբերով երգում ու պարում են: Հուլիսի 4-ին նախատեսված էր համերգ՝ Ռուբեն Հախվերդյանի մասնակցությամբ, սակայն նախօրեին երգիչը հայտարարեց, որ ճնշման տատանումների պատճառով ի վիճակի չէ համերգ տալ:


Լուսանկարներ կան նաեւ այստեղ  


Ֆոտոռեպորտաժը՝ Հակոբ Կարապետյանի/iLur.am
